CELEX: 32015R0728
Language: mt
Date: 2015-05-06
Title: Regolament tal-Kummissjoni (UE) 2015/728 tas-6 ta' Mejju 2015 li jemenda d-definizzjoni ta' materjal riskjuż speċifikat stabbilita fl-Anness V tar-Regolament (KE) Nru 999/2001 tal-Parlament Ewropew u tal-Kunsill li jistabbilixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (Test b'rilevanza għaż-ŻEE)

7.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 116/1
            
         REGOLAMENT TAL-KUMMISSJONI (UE) 2015/728
   tas-6 ta' Mejju 2015
   li jemenda d-definizzjoni ta' materjal riskjuż speċifikat stabbilita fl-Anness V tar-Regolament (KE) Nru 999/2001 tal-Parlament Ewropew u tal-Kunsill li jistabbilixxi regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (EC) Nru 999/2001 tal-Parlament Ewropew u tal-Kunsill (KE) tat-22 ta' Mejju 2001 li jistabbilixxi r-regoli għall-prevenzjoni, kontroll u eradikazzjoni ta' ċertu enċefalopatija sponġiformi li tinxtered (1), u b'mod partikolari l-ewwel paragrafu tal-Artikolu 23 tiegħu,
   Billi:
   
               (1)
            
            
               Ir-Regolament (KE) Nru 999/2001 jistabbilixxi regoli għall-prevenzjoni, il-kontroll u l-eradikazzjoni ta' ċertu enċefalopatija sponġiformi li tinxtered (transmissible spongiform encephalopathies — TSEs) fl-annimali. Ir-Regolament japplika għall-produzzjoni u l-kummerċjalizzazzjoni ta' annimali ħajjin u ta' prodotti li ġejjin mill-annimali u f'ċerti każijiet speċifiċi għall-esportazzjonijiet tagħhom.
            
         
               (2)
            
            
               Ir-Regolament (KE) Nru 999/2001 jistipula li l-materjal riskjuż speċifiku (specified risk material — SRM) għandu jitneħħa u jintrema skont l-Anness V ta' dak ir-Regolament. Skont dak l-Anness, l-SRM jinkludi l-imsaren mid-duwodenu sar-rektum u l-mindil ta' annimali bovini ta' kull età.
            
         
               (3)
            
            
               Il-Komunikazzjoni tal-Kummissjoni lill-Parlament Ewropew u lill-Kunsill — it-Tieni Pjan Direzzjonali dwar it-TSE — Dokument ta' Strateġija dwar l-Enċefalopatiji Sponġiformi Trasmissibbli għall-2010–2015 tas-16 ta' Lulju 2010 (2) tiddikjara li kull emenda tal-lista attwali ta' SRM li hemm referenza għaliha fl-Anness V tar-Regolament (KE) Nru 999/2001 (il-“lista ta' SRM”) għandha tkun ibbażata fuq għarfien xjentifiku li qed jevolvi, filwaqt li jibqa' jinżamm il-livell għoli attwali ta' protezzjoni tal-konsumatur fi ħdan l-Unjoni.
            
         
               (4)
            
            
               Fit-13 ta' Frar 2014, l-Awtorità Ewropea dwar is-Sigurtà fl-Ikel (EFSA) ippreżentat Opinjoni Xjentifika dwar ir-riskju tal-BSE fl-imsaren u fil-mindil ta' annimali bovini (3) (l-“Opinjoni tal-EFSA”) li tagħti kwantifikazzjoni tal-ammont ta' infettività fil-partijiet differenti tal-imsaren u l-mindil ta' annimali bovini. Skont l-Opinjoni tal-EFSA, f'annimali bovini infettati bil-BSE, i) sa 36 xahar, aktar minn 90 % tal-infettività tal-BSE hija assoċjata mal-aħħar erba' (4) metri tal-musrana ż-żgħira u l-musrana l-għamja; ii) bejn 36 u 60 xahar, hemm varjabilità interindividwali sostanzjali fil-kontribuzzjoni relattiva tal-istrutturi intestinali u tal-mindil fl-infettività totali; iii) minn 60 xahar, aktar minn 90 % tal-infettività tal-BSE hija assoċjata man-nervituri tal-mindil u l-kumpless ganglijoniku ċeljiku u mesenteriku; iv) id-duwodenu, il-kolon u l-glandoli limfatiċi tal-mindil jikkontribwixxu anqas minn 0,1 % tat-total tal-infettività f'annimal infettat tkun xi tkun l-età tal-qatla. L-Opinjoni tal-EFSA tiddikjara wkoll li t-total ta' infettività assoċjata ma' dawn it-tessuti tvarja skont l-età tal-annimal infettat, bl-ogħla livell f'annimali taħt it-18-il xahar qabel tnaqqis progressiv f'annimali ta' aktar minn 60 xahar.
            
         
               (5)
            
            
               In-nervituri tal-mindil, il-kumpless ganglijoniku ċeljiku u mesenteriku huma tessuti li huma assoċjati mal-mindil u max-xaħam tal-mindil u għaldaqstant ma hemm l-ebda mezz prattiku biex dawn jiġu separati minn xulxin b'mod effiċjenti.
            
         
               (6)
            
            
               Sabiex jiġi żgurat li r-regoli għat-tneħħija ta' SRM ikunu operattivi u mhux kumplessi bla bżonn, u biex jiġu faċilitati l-kontrolli, fejn xieraq għandhom jiġu evitati differenzi fil-lista applikabbli ta' SRM ibbażata fuq l-età tal-annimal maqtul. Sabiex jinżamm livell għoli ta' protezzjoni tas-saħħa tal-bniedem, l-aħħar erba' metri tal-musrana ż-żgħira, il-musrana l-għamja u l-mindil (li ma jistax jinfired minn man-nervituri tal-mindil, il-kumpless ganglijoniku ċeljiku u mesenteriku u x-xaħam tal-mindil) għandhom għalhekk jinżammu fil-lista ta' SRM għal annimali ta' kull età.
            
         
               (7)
            
            
               L-Opinjoni Xjentifika tal-EFSA dwar ir-reviżjoni tal-istima kwantitattiva tar-riskju (quantitative risk assessment — QRA) dwar ir-riskju ta' BSE kkawżat mill-proteini pproċessati tal-annimali (processed animal proteins — PAPs) ippubblikata fl-2011 (4) tiddikjara li 90 % tat-total ta' infettività f'każ kliniku ta' BSE huwa assoċjat ma' tessuti tas-sistema nervuża ċentrali u periferali, b'madwar 10 % assoċjat mal-ileu distali. Ir-residwu ta' infettività fil-partijiet tal-intestini, minbarra l-aħħar erba' metri tal-musrana ż-żgħira u l-musrana l-għamja jista' jitqies bħala negliġibbli. L-eliminazzjoni kompleta tar-riskju mhijiex għan realistiku għal kull deċiżjoni dwar il-ġestjoni tar-riskju.
            
         
               (8)
            
            
               L-esklużjoni tad-duwodenu, il-kolon u l-musrana ż-żgħira ħlief għall-aħħar erba' metri, mill-lista ta' SRM, twassal biex il-lista ta' SRM tal-UE tkun eqreb lejn l-istandards internazzjonali. Fil-fatt, fir-rigward tal-imsaren u l-mindil ta' annimali bovini, l-Artikolu 11.4.14 tal-Kodiċi tas-Saħħa tal-Annimali Terrestri tal-OIE jirrakkomanda li l-ileu distali (l-aħħar parti tal-musrana ż-żgħira) ta' annimali bovini ta' kull età li joriġinaw minn pajjizi b'riskju kkontrollat ta' BSE jew riskju ta' BSE mhux determinat ma għandhomx jiġu kkummerċjalizzati. Għaldaqstant, ma hemm l-ebda rakkomandazzjoni tal-OIE biex il-bqija tal-partijiet tal-imsaren jew tal-mindil ta' annimali bovini jiġu kkummerċjalizzati.
            
         
               (9)
            
            
               Abbażi tal-Opinjoni tal-EFSA u tar-rakkomandazzjonijiet tal-Kodiċi tas-Saħħa tal-Annimali Terrestri tal-OIE, il-lista ta' SRM fir-rigward ta' annimali bovini għandha tiġi emendata sabiex tinkludi l-aħħar erba' metri tal-musrana ż-żgħira, il-musrana l-għamja u l-mindil (li ma jistax jinfired minn man-nervituri tal-mindil, il-kumpless ganglijoniku ċeljiku u mesenteriku u x-xaħam tal-mindil), iżda teskludi l-bqija tal-partijiet tal-imsaren ta' annimali bovini, jiġifieri d-duwodenu, il-kolon u l-musrana ż-żgħira ħlief għall-aħħar erba' metri.
            
         
               (10)
            
            
               L-Anness V tar-Regolament (KE) Nru 999/2001 għandu għaldaqstant jiġi emendat skont dan.
            
         
               (11)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fl-Anness V tar-Regolament (KE) Nru 999/2001, il-punt 1(a)(iii) jinbidel b'dan li ġej:
   
      
                  “(iii)
               
               
                  it-tunsilli, l-aħħar erba' metri tal-musrana ż-żgħira, il-musrana l-għamja u l-mindil ta' annimali ta' kull età”
               
            
   Artikolu 2
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-6 ta' Mejju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 147, 31.5.2001, p. 1.
   
      (2)  Il-Komunikazzjoni tal-Kummissjoni lill-Parlament Ewropew u lill-Kunsill — It-Tieni Pjan Direzzjonali dwar it-TSE — Karta ta' Strateġija dwar l-Enċefalopatiji Sponġiformi li Tinxtered għall-2010–2015; COM(2010) 384 finali.
   
      (3)  EFSA Journal (2014); 12(2):3554.
   
      (4)  EFSA Journal 2011; 9(1):1947.